ŠARŪNO MARČIULIONIO KREPŠINIO AKADEMIJOS

ĮSTATAI

1. BENDROJI DALIS

1.1. Šarūno Marčiulionio krepšinio akademija yra nevalstybinė neformaliojo vaikų švietimo įstaiga. Šarūno Marčiulionio krepšinio akademija (toliau – Akademija) yra sporto mokykla.

1.2. Akademija yra pelno nesiekiantis ribotos civilinės atsakomybės viešasis juridinis asmuo, kurio tikslas - tenkinti viešuosius interesus vykdant visuomenei naudingą veiklą. Akademijos teisinė forma – viešoji įstaiga.

1.3. Akademija savo veikloje vadovaujasi savo įstatais, Civiliniu kodeksu, Švietimo įstatymu, Viešųjų įstaigų įstatymu bei kitais teisės aktais.

1.4. Mokymas Akademijoje yra mokamas. Mokesčio už mokymą dydis nustatomas Akademijos dalininkų susirinkimo sprendimu. Mokesčio už mokslą mokėjimo, jo sumažinimo tvarka nustatoma Akademijos mokymo nuostatuose.

1.5. Akademijos buveinės adresas: Raitininkų g. 4a, LT-09200 Vilnius, Lietuvos Respublika.

2. AKADEMIJOS TEISĖS IR PAREIGOS

2.1. Akademija gali turėti ir įgyti tik tokias civilines teises ir pareigas, kurios neprieštarauja įstatymams, šiems įstatams ir Akademijos veiklos tikslams.

2.2. Akademija turi teisę gauti ir teikti paramą bei teikti labdarą Labdaros ir paramos įstatymo nustatyta tvarka.

2.3. Šiuose įstatuose numatytai veiklai vykdyti Akademija turi teisę: 

2.3.1. įstatymų nustatyta tvarka turėti sąskaitas banke;

2.3.2. įstatymų ir įstatų nustatyta tvarka pirkti ar kitokiais būdais įsigyti turtą, taip pat jį parduoti, išnuomoti, įkeisti ar kitaip juo disponuoti; 

2.3.3. sudaryti sutartis ir prisiimti įsipareigojimus;

2.3.4. teikti mokamas paslaugas, atlikti sutartinius darbus ir nustatyti jų kainas;

2.3.5. steigti filialus ir atstovybes;

2.3.6. naudoti lėšas nuostatuose nustatytiems tikslams įgyvendinti; 

2.3.7. užmegzti tarptautinius ryšius, keistis specialistais ir mokiniais su kitomis švietimo įstaigomis;

2.3.8. stoti į asociacijas, tame tarpe tarptautines, ir dalyvauti jų veikloje;

2.3.9. kitas Lietuvos Respublikos teisės aktuos ir Akademijos mokymo nuostatuose nustatytas teises.

2.4. Akademijai neleidžiama:

2.4.1. gauto pelno skirti kitiems veiklos tikslams, negu nustatyta šiuose įstatuose;

2.4.2. neatlygintinai perduoti Akademijos turtą nuosavybėn, pagal patikėjimo ar panaudos sutartį Akademijos dalininkui ar su juo susijusiam asmeniui, išskyrus Viešųjų įstaigų įstatymo numatytas išimtis;

2.4.3. skolintis pinigų už palūkanas iš savo dalininko ar su juo susijusio asmens;

2.4.4. užtikrinti kitų asmenų prievolių įvykdymą.

3. AKADEMIJOS VEIKLA IR TIKSLAI

3.1. Akademija, įgyvendindama vaikų mokymo ir ugdymo programas, jų realizavimo praktiką glaudžiai derinanti su tėvų siekiais bei realiomis vaiko galimybėmis ir puoselėdama krepšinio tradicijas Lietuvoje, teikia sporto pagrindus, atskleidžia ir puoselėja asmens kūrybingumą, ugdo pilietiškumą ir sportinę dvasią.

3.2. Akademija užtikrina mokyklinio amžiaus vaikų sportinį mokymą bei asmenybės ugdymą, užtikrina jiems harmoningą vystymąsi. Akademijoje didelė reikšmė teikiama krepšinio tradicijų Lietuvoje propagavimui.

3.3. Pagrindiniai Akademijos tikslai yra:

3.3.1. puoselėti asmens dvasines ir fizines galias atsižvelgiant į kiekvieno individualumą ir amžiaus ypatumus bei sudarant sąlygas pozityviai vaiko asmenybės vystymuisi;

3.3.2. suteikti tolimesnio mokymosi sėkmę laiduojančius žinių pagrindus;

3.3.3. padėti vaikui išsiugdyti dorovinius pagrindus, intelektą, grožio pajautą, ugdyti pilnaverčio bendravimo įgūdžius, būtinus kūrybiškai saviraiškai, brandinti jo dvasios laisvę.

3.4. Siekdama savo tikslų, Akademija gali verstis šia ūkine komercine veikla:

52.48
Kita mažmeninė prekyba specializuotose parduotuvėse;

55.23
Aprūpinimas kita, niekur kitur nepriskirta, laikinąja buveine;

55.51
Valgyklos;

70.20
Nekilnojamojo turto priklausančio nuosavybės ar kita teise išnuomojimas;

71.10
Automobilių nuoma;

71.21
Kitos sausumos transporto įrangos nuoma;

71.40.40 Sporto įrangos nuoma;

74.40
Reklama;

74.81 Fotografavimo veikla;

74.87
Kita, niekur kitur nepriskirta, verslo veikla;

92.11
Kino filmų ir vaizdajuosčių gamyba;

92.61
Sporto arenų ir stadionų eksploatavimo veikla;

92.62 Kita sportinė veikla;

92.72
Kita, niekur kitur nepriskirta, poilsio organizavimo veikla

3.5. Veiklą, kuri yra licencijuojama arba gali būti vykdoma nustatyta tvarka, Akademija gali vykdyti tik gavusi atitinkamus leidimus.

4. AKADEMIJOS LĖŠŲ ŠALTINIAI

4.1. Akademijos lėšas sudaro: 

4.1.1. dalininkų (savininko) įneštos lėšos;

4.1.2. už mokymą Akademijoje gautos pajamos;

4.1.3. pajamos už paslaugas ir sutartinius darbus;

4.1.4. valstybės ir savivaldybių biudžetų tiksliniai asignavimai;

4.1.5. Lietuvos bei užsienio fondų asignavimai;

4.1.6. lėšos, gautos kaip labdara, parama, dovana, taip pat gautos pagal testamentą;

4.1.7. kitos teisėtai įgytos lėšos. 

4.2. Labdaros arba paramos bei pagal testamentą gautos lėšos naudojamos atitinkamai labdaros (paramos) teikėjo arba testatoriaus nurodymu šiuose nuostatuose numatytai Akademijos veiklai.

5. AKADEMIJOS STEIGĖJAI, DALININKAI, JŲ TEISĖS IR PAREIGOS, DALININKŲ KAPITALAS

5.1. Akademijos dalininkas yra fizinis ar juridinis asmuo, kuris Viešųjų įstaigų įstatymo ir įstatų nustatyta tvarka yra perdavęs Akademijai įnašą ir turi įstatymų nustatytas dalininko teises, taip pat asmuo, kuriam dalininko teisės yra perleistos įstatų ar įstatymų nustatyta tvarka.

5.2. Akademijos dalininkas turi šias neturtines teises:

5.2.1. dalyvauti ir balsuoti Akademijos visuotiniuose dalininkų susirinkimuose;

5.2.2. susipažinti su Akademijos dokumentais ir gauti Akademijos turimą informaciją apie jos veiklą;

5.2.3. kreiptis į teismą su ieškiniu prašydamas panaikinti Akademijos visuotinio dalininkų susirinkimo ir kitų Akademijos organų sprendimus, taip pat pripažinti negaliojančiais valdymo organų sudarytus sandorius, jeigu jie prieštarauja imperatyviosioms įstatymų normoms, Akademijos įstatams, protingumo ir sąžiningumo principams;

5.2.4. kreiptis į teismą su ieškiniu prašydamas uždrausti Akademijos valdymo organams ateityje sudaryti sandorius, prieštaraujančius Akademijos tikslams ar pažeidžiančius Akademijos valdymo organų kompetenciją;

5.2.5. kitas įstatymuose nustatytas neturtines teises.

5.3. Akademijos dalininkas turi teisę gauti likviduojamos Akademijos turto dalį įstatymų nustatyta tvarka.

5.4. Akademijos dalininkų kapitalas yra lygus dalininkų įnašų vertei. Akademijos dalininkai ir jų įnašų vertė yra įrašomi Akademijos dokumentuose, o dalininkui išduodamas jo įnašų vertę patvirtinantis dokumentas.

5.5. Dalininkų kapitalas gali būti didinamas tik dalininkų įnašais. Dalininkų įnašai gali būti pinigai, taip pat pagal Turto ir verslo vertinimo pagrindų įstatymą įvertintas materialusis ir nematerialusis turtas. Jeigu dalininkas papildomai perduoda Akademijai įnašus, turi būti atitinkamai pakeičiami įrašai Viešosios įstaigos dokumentuose ir pakeičiami įnašų vertę patvirtinantys dokumentai.

5.6. Kitas Akademijos nuosavo kapitalo dalis ir jų sudarymo, formavimo bei panaudojimo tvarką nustato Viešųjų įstaigų įstatymas.

5.7. Akademijos dalininkas turi teisę parduoti ar kitaip perleisti kitiems asmenims dalininko teises ir pareigas, sudarydamas visus įstatymų leidžiamus sandorius. Šių sandorių sudarymui nėra reikalingas Akademijos organų sutikimas ar pranešimas Akademijos organams, taip pat nėra būtinos jokios papildomos procedūros ar kitos sąlygos, išskyrus tuos atvejus, kai tokius pranešimus, sutikimus, procedūras ar kitas sąlygas tiesiogiai nustato įstatymai ar kiti teisės aktai. Perleidus visas dalininko teises ir pareigas kitam asmeniui, teises ir pareigas perleidęs asmuo netenka įstaigos dalininko statuso, o teises ir pareigas įgijęs asmuo tampa Akademijos dalininku. Jeigu dalininkas perleidžia savo dalininko teises ir pareigas kitam asmeniui, turi būti atitinkamai pakeičiami įrašai Akademijos dokumentuose ir pakeičiami (išduodami nauji) įnašų vertę patvirtinantys dokumentai.

5.8. Akademijos visuotinio dalininkų susirinkimo sprendimu, vadovaujantis atitinkamais prašymais, adresuotais Akademijos vadovui bei Akademijos vadovo išvada, gali būti priimami nauji įstaigos dalininkai. Naujų įstaigos dalininkų įnašų perdavimo įstaigai tvarka yra tokia pati kaip ir didinant dalininkų kapitalą (5.7 punktas) be to, papildomai naujiems dalininkams turi būti išduodami jų įnašų vertę patvirtinantys dokumentai. 

6. AKADEMIJOS ORGANAI IR VALDYMAS

6.1. Akademija įgyja civilines teises, prisiima civilines pareigas ir jas įgyvendina per savo valdymo organus.

6.2. Akademija negali įgyti civilinių teisių ir pareigų per savo dalininkus.

6.3. Akademijos organai yra visuotinis dalininkų susirinkimas ir vienasmenis valdymo organas – Akademijos vadovas. Kolegialūs valdymo organai Akademijoje nesudaromi.

6.4. Klausimus, kurie nepriskirti visuotinio dalininkų susirinkimo kompetencijai sprendžia Akademijos vadovas, nebent Lietuvos Respublikos teisės aktai, šie įstatai ar Akademijos mokymo nuostatai nustato kitaip.

7. AKADEMIJOS VISUOTINIS DALININKŲ SUSIRINKIMAS

7.1. Visuotiniame dalininkų susirinkime sprendžiamojo balso teisę turi visi Akademijos dalininkai. Vienas dalininkas visuotiniame dalininkų susirinkime turi vieną balsą. Akademijos vadovas ir kitų organų nariai, jeigu jie nėra dalininkai, gali dalyvauti visuotiniame dalininkų susirinkime be balso teisės. Visuotiniame dalininkų susirinkime dalininkų pritarimu gali dalyvauti ir kiti asmenys. 

7.2. Susirinkimas laikomas įvykusiu, kai jame dalyvauja daugiau kaip pusė balso teisę turinčių Akademijos dalininkų.

7.3. Susirinkimo kompetencijai priklauso:

7.3.1. keisti ir papildyti įstatus;

7.3.2. tvirtinti, keisti ir papildyti Akademijos mokymo nuostatus;

7.3.3. nustatyti paslaugų, darbų bei produkcijos kainas ir tarifus ar jų nustatymo taisykles;

7.3.4. skirti ir atleisti iš pareigų Akademijos vadovą ir nustatyti jo darbo sutarties sąlygas;

7.3.5. priimti sprendimą dėl Akademijos audito ir rinkti audito įmonę;

7.3.6. priimti sprendimą steigti Akademijos filialus ir atstovybes;

7.3.7. tvirtinti metinę finansinę atskaitomybę;

7.3.8. priimti sprendimą dėl Akademijai nuosavybės teise priklausančio ilgalaikio turto perleidimo, nuomos, perdavimo pagal panaudos sutartį ar įkeitimo;

7.3.9. nustatyti informaciją, kuri pateikiama visuomenei apie Akademijos veiklą;

7.3.10. priimti sprendimus dėl Akademijos reorganizavimo ir reorganizavimo sąlygų tvirtinimo;

7.3.11. priimti sprendimus pertvarkyti Akademiją;

7.3.12. priimti sprendimus likviduoti Akademiją ar atšaukti jos likvidavimą;

7.3.13. skirti ar atleisti likvidatorių, kai Viešųjų įstaigų įstatymo nustatytais atvejais sprendimą likviduoti Akademiją priima visuotinis dalininkų susirinkimas;

7.3.14. spręsti kitus Viešųjų įstaigų įstatyme ir šiuose įstatuose visuotinio dalininkų susirinkimo kompetencijai priskirtus klausimus.

7.4. Visuotinio dalininkų susirinkimo sprendimai priimami paprasta susirinkime dalyvaujančių dalininkų balsų dauguma, išskyrus šių įstatų 7.3.10, 7.3.11 ir 7.3.12 punktuose nurodytus sprendimus, kurie priimami kvalifikuota 2/3 visų susirinkime dalyvaujančių dalininkų balsų dauguma. 

7.5. Eilinį visuotinį įstaigos dalininkų susirinkimą Akademijos vadovas privalo sušaukti kasmet per keturis mėnesius nuo Akademijos finansinių metų pabaigos. Akademijos vadovas eiliniam visuotiniam dalininkų susirinkimui privalo pateikti Akademijos metinę finansinę atskaitomybę ir praėjusių finansinių metų Akademijos veiklos ataskaitą.

7.6. Akademijos valdymo organas ar institucija, priėmusi sprendimą sušaukti visuotinį dalininkų susirinkimą, pateikia Akademijai informaciją ir dokumentus, reikalingus pranešimui apie visuotinio dalininkų susirinkimo sušaukimą parengti. Apie šaukiamą visuotinį dalininkų susirinkimą Akademijos vadovas privalo pranešti kiekvienam dalininkui registruotu laišku ar pasirašytinai ne vėliau kaip prieš 30 dienų iki susirinkimo dienos. Jeigu šaukiamas pakartotinis susirinkimas, dalininkai tokia pat tvarka turi būti informuoti ne vėliau kaip prieš 5 dienas iki jo. Visuotinis dalininkų susirinkimas gali būti šaukiamas nesilaikant šių terminų, jeigu visi balsavimo teisę turintys dalininkai arba jų atstovai su tuo raštiškai sutinka.

7.7. Įstaigos visuotinis susirinkimas gali būti šaukiamas teismo sprendimu, jei jis nebuvo sušauktas viešųjų įstaigų įstatymo ir įstatų nustatyta tvarka ir dėl to į teismą kreipėsi Akademijos dalininkas, ar organo narys.

7.8. Jei Akademijos steigėjas yra vienas asmuo, jis vadinamas Akademijos savininku, jo sprendimai prilygsta visuotinio dalininkų susirinkimo sprendimams.

7.9. Visuotiniai dalininkų susirinkimai turi būti protokoluojami įstatymų nustatyta tvarka.

8. AKADEMIJOS VADOVAS

8.1. Akademijos vadovas yra direktorius. Jį skiria ir atleidžia iš pareigų ir nustato jo darbo sąlygas visuotinis dalininkų susirinkimas.

8.2. Akademijos vadovas organizuoja Akademijos veiklą ir veikia Akademijos vardu santykiuose su kitais asmenimis, sudaro ir nutraukia darbo sutartis su Akademijos darbuotojais. Akademijos vadovas atsako už finansinės atskaitomybės sudarymą, visuotinio dalininkų susirinkimo sušaukimą, duomenų ir dokumentų pateikimą juridinių asmenų registrui, pranešimą dalininkams apie įvykius, turinčius esminės reikšmės Akademijos veiklai, Akademijos dalininkų registravimą, informacijos apie Akademijos veiklą pateikimą visuomenei, viešos informacijos paskelbimą, kitus veiksmus, kurie yra vadovui numatyti teisės aktuose, šiuose įstatuose ir Akademijos mokymo nuostatuose. 

8.3. Visuotinio dalininkų susirinkimo (ar savininko) sprendimu įgaliotas asmuo Akademijos vardu sudaro darbo sutartį su Akademijos vadovu ir nutraukia ją. Su Akademijos vadovu gali būti sudaryta jo visiškos materialinės atsakomybės sutartis. Darbo ginčai tarp Akademijos vadovo ir viešosios įstaigos nagrinėjami teisme.

9. AKADEMIJOS MOKYMO NUOSTATAI

9.1. Ugdymo procesas Akademijoje organizuojamas ir vykdomas pagal Akademijos mokymo nuostatus. Akademijos mokymo nuostatai tvirtinami, keičiami ir pildomi visuotinio dalininkų susirinkimo sprendimu.

9.2. Akademijos mokymo nuostatuose nustatoma mokinių priėmimo į Akademiją, perėjimo į kitą mokyklą ir pašalinimo iš Akademijos tvarka, Akademijos bendruomenės narių grupių (mokinių, tėvų (globėjų, rūpintojų), mokytojų) teisės, pareigos ir atsakomybė, mokyklos savivaldos principai ir organai, Akademijos pedagogų atestacijos ir kvalifikacijos tobulinimo taisyklės, Akademijos moksleivių pasiekimų tikrinimo ir Akademijos baigimo pažymėjimų išdavimo tvarka bei kiti klausimai, susiję su ugdymo procesu.

9.3. Akademijos mokymo nuostatai yra privalomi Akademijos pedagogams ir kitiems darbuotojams, moksleiviams, jų tėvams bei kitiems atstovams.

10. ĮSTATŲ KEITIMO TVARKA

10.1. Visuotinis dalininkų susirinkimas kvalifikuota 2/3 visų susirinkime dalyvaujančių dalininkų balsų dauguma priima sprendimą pakeisti Akademijos įstatus.

10.2. Pakeistus Akademijos įstatus pasirašo visuotinio dalininkų susirinkimo, priėmusio sprendimą pakeisti įstatus, įgaliotas asmuo.

11. AKADEMIJOS FILIALAI IR ATSTOVYBĖS

11.1. Akademija turi teisę steigti filialus ir atstovybes Lietuvos Respublikoje Viešųjų įstaigų įstatymo ir kitų įstatymų nustatyta tvarka. Filialo ir atstovybės pavadinime privalo būti Akademijos pavadinimas ir atitinkamai žodis “filialas” arba “atstovybė”. Akademijos filialų ir atstovybių skaičius neribojamas.

11.2. Sprendimus dėl viešosios įstaigos filialų ir atstovybių steigimo bei jų veiklos nutraukimo priima Akademijos dalininkų susirinkimas.

11.3. Filialas yra struktūrinis Akademijos padalinys, turintis savo buveinę ir užsiimantis komercine-ūkine veikla, sudarantis sandorius bei prisiimantis įsipareigojimus tik pagal Akademijos suteiktus įgaliojimus. Už filialo prievoles Akademija atsako visu savo turtu subsidiariai.

11.4. Atstovybė yra Akademijos padalinys, turintis savo buveinę ir atliekantis veiksmus, nurodytus Lietuvos Respublikos įstatymuose ir atstovybės nuostatuose.

11.5. Filialas ir atstovybė nėra juridinis asmuo. Jų veiklą organizuoja ir vykdo filialo ar atstovybės vadovas. Jeigu filialo ar atstovybės vadovas, sudarydamas sandorius, viršija jam suteiktus įgaliojimus, tai nepanaikina Akademijos atsakomybės už šiuos sandorius, jis atsako įstatymų nustatyta tvarka. Apie filialo ir atstovybės veiklą vadovas atsiskaito Akademijos vadovui ir visuotiniam dalininkų susirinkimui.

12. PRANEŠIMŲ IR SKELBIMŲ PASKELBIMO TVARKA

12.1. Akademijos pranešimai ir skelbimai skelbiami ir/ar pateikiami jų adresatams įstatymų ir kitų teisės aktų nustatyta tvarka, sąlygomis ir terminais, o jei tokios sąlygos ir/ar terminai nenustatyti - vadovaujantis teisingumo, protingumo ir sąžiningumo kriterijais. Kai Akademijos pranešimai ir skelbimai yra adresuojami įstaigos dalininkams, jie siunčiami registruotais laiškais arba įteikiami pasirašytinai, išskyrus įstatymuose numatytas išimtis.

12.2. Tais atvejai, kai pranešimai ir skelbimai turi būti skelbiami viešai, jie skelbiami “Lietuvos ryto” dienraštyje.

13. DOKUMENTŲ IR KITOS INFORMACIJOS APIE AKADEMIJOS VEIKLĄ PATEIKIMO DALININKAMS TVARKA

13.1. Akademijos dalininkai turi teisę gauti informaciją apie Akademijos veiklą.

13.2. Dalininkui raštu pareikalavus Akademija ne vėliau kaip per 7 dienas nuo reikalavimo gavimo dienos privalo pateikti dalininkui susipažinti ir (ar) pateikti kopijas šių dokumentų: Akademijos įstatų, metinės finansinės atskaitomybės dokumentų, Akademijos veiklos ataskaitų, audito išvados bei ataskaitos, visuotinių dalininkų susirinkimų protokolų ar kitų dokumentų, kuriais įforminti visuotinio dalininkų susirinkimo sprendimai, kitų Akademijos dokumentų, kurie turi būti vieši pagal įstatymus, ar kitų dokumentų, kuriais įforminti šių Akademijos organų sprendimai, jei šiuose dokumentuose nėra komercinės paslapties. 

13.3. Už komercinės paslapties atskleidimą asmenys atsako įstatymų nustatyta tvarka. Atsisakymą pateikti dokumentus Akademija turi įforminti raštu, jeigu dalininkas to pareikalauja. Ginčus dėl dalininko teisės į informaciją sprendžia teismas.

13.4. Akademijos dokumentų ir informacijos pateikimo dalininkams kaina negali viršyti šių dokumentų ir kitos informacijos pateikimo sąnaudų.

13.5. Dalininkams pateikiamame Akademijos dalininkų sąraše turi būti nurodyti dalininkų vardai, pavardės, juridinių asmenų pavadinimai, dalininkams nuosavybės teise priklausančių Akademijos dalys, dalininkų adresai korespondencijai pagal paskutinius Akademijos turimus duomenis.

14. INFORMACIJOS APIE AKADEMIJOS VEIKLĄ PATEIKIMO VISUOMENEI TVARKA

14.1. Akademijos vadovas turi parengti ir pateikti eiliniam visuotiniam dalininkų susirinkimui praėjusių finansinių metų Akademijos veiklos ataskaitą. Ši ataskaita yra vieša. Bet kurio fizinio ar juridinio asmens reikalavimu Akademija turi sudaryti sąlygas jos buveinėje ar kitais įstatuose nurodytais būdais su šia ataskaita susipažinti.

14.2. Akademijos veiklos ataskaitoje turi būti nurodyta:

14.2.1. informacija apie Akademijos veiklą įgyvendinant jos įstatuose nustatytus veiklos tikslus;

14.2.2. Akademijos dalininkai finansinių metų pradžioje;

14.2.3. Akademijos gautos lėšos ir jų šaltiniai per finansinius metus;

14.2.4. informacija apie Akademijos įsigytą ir perleistą ilgalaikį turtą per finansinius metus;

14.2.5. Akademijos išlaidos per finansinius metus;

14.2.6. Akademijos darbuotojų skaičius finansinių metų pradžioje ir pabaigoje;

14.3. Akademijos veiklos ataskaitoje gali būti ir kita informacija, kurią nustato visuotinis dalininkų susirinkimas.

14.4. Visais kitais atvejais, kai įstatymai ar kiti teisės aktai numato, kad informacija apie Akademijos veiklą turi būti vieša, ši informacija atskleidžiama atitinkamų įstatymų ar kitų teisės aktų nustatyta tvarka ir sąlygomis, o jei tokia tvarka ir/ar sąlygos nenustatytos - vadovaujantis teisingumo, protingumo ir sąžiningumo kriterijais.

15. AKADEMIJOS VEIKLOS TERMINAI

15.1. Akademijos veiklos terminas yra neribojamas.

16. BAIGIAMOSIOS NUOSTATOS

16.1. Šiuose įstatuose neaptartus klausimus reglamentuoja Lietuvos Respublikos teisės aktai.

Vilnius, [data]

_______________________________

Raimondas Šarūnas Marčiulionis

